
Informatīvais ziņojums “Par rīcību ieslodzīto neformālās hierarhijas mazināšanai ieslodzījuma vietās” 

Ievads 
Eiropas Cilvēktiesību tiesa (turpmāk – ECT) 2024. gada 11. janvārī pasludināja spriedumu lietā “D. pret Latviju” (turpmāk – Spriedums), secinot, ka ir pieļauts Eiropas Cilvēka tiesību un pamatbrīvību aizsardzības konvencijas (turpmāk – ECK) 3. pantā (spīdzināšanas un necilvēcīgas apiešanās aizliegums) garantēto tiesību pārkāpums. ECT uzskatīja, ka valsts iestādes nebija rīkojušās pietiekami, lai novērstu ieslodzījuma vietās pastāvošo ieslodzīto neformālo hierarhiju.
Spriedumā ECT konstatēja, ka Latvijā laikā, kad iesniedzējs izcieta brīvības atņemšanas sodu (laika periodā no 2008. - 2017. gadam), vismaz divās ieslodzījumu vietās, kurās iesniedzējs tika izmitināts, pastāvēja ieslodzīto neformāla hierarhija. ECT secināja arī, ka iesniedzējs šajā sistēmā piederēja pie ieslodzīto “zemākās kastas”. ECT ieskatā, valsts iestāžu iejaukšanās ieslodzīto neformālajā hierarhijā līdz šim ir bijusi individuāla rakstura un, nepastāvot visaptverošai stratēģijai tam kā risināt problēmas būtību, Latvijas iestādes nerīkojās pietiekami, lai novērstu riskus, kas ir saistīti ar iesniedzēja atrašanos neformālās hierarhijas “zemākajā kastā”. Tādēļ ECT konstatēja ECK 3. panta pārkāpumu. Tāpat ECT iekļāva norādi, ka Latvijai, lai novērstu līdzīgu pārkāpumu atkārtošanos, ir jāveic pasākumi, ar kuriem tiktu novērsta spriedumā identificētā sistēmiskā problēma, proti, “zemākajai kastai” piederošo ieslodzīto sociālā segregācija, kalpība ieslodzīto kriminālajām autoritātēm un ar to saistītā ieslodzīto savstarpējā vardarbība. Jāuzsver, ka šī ir pirmā lieta, kad ECT ir atbilstoši ECK 46. pantam iezīmējusi arī konkrētus pasākumus tiesu sistēmai, kas Latvijai jāveic, lai izpildītu spriedumu. 
[bookmark: _Hlk173510617]Spriedumā ECT savā vērtējumā ņēma vērā ne tikai iesniedzēja sūdzības, bet arī vispārējo vērtējumu par situāciju Latvijas ieslodzījuma vietās, ko pēc vizītēm Latvijas ieslodzījuma vietās sniedza Tiesībsarga birojs, Eiropas Padomes Spīdzināšanas un necilvēcīgas vai pazemojošas izturēšanās vai soda novēršanas komiteja (turpmāk – CPT) un nacionālās tiesas, skatot ieslodzīto sūdzības par Ieslodzījuma vietu pārvaldes (turpmāk – Pārvalde vai IeVP) rīcību.[footnoteRef:1] Līdz ar to Sprieduma izpildei nepieciešamo pasākumu izvēlei un pamatošanai ir būtiski ņemt vērā arī Tiesībsarga biroja un CPT ziņojumos[footnoteRef:2] paustās atziņas, kā arī padziļināti informēt nacionālās tiesas par ECT secinājumiem lietās, kas skar ieslodzīto neformālo hierarhiju, lai novērstu līdzīgu situāciju atkārtošanos. [1:  Skatīt Sprieduma 28. rindkopu (Tiesībsarga ziņojumi pēc vizītēm 2012.-2018. gadā un CPT secinājumi pēc 2016. un 2022. gada vizītēm Latvijas ieslodzījuma vietās); skatīt arī Sprieduma 24-27. rindkopa, tostarp Senāta Administratīvo lietu departamenta 2012. gada 9. jūlija spriedums lietā Nr.SKA-681/2012 un citi.]  [2:  Spriedumā ir atsauces uz konkrētiem CPT ziņojumiem, līdz ar to nav lietderīgi šo informāciju atkārtot. Turklāt CPT ziņojumi ir ļoti apjomīgi, tajos viens un tas pats ieteikums atkārtojas no vizītes uz vizīti, tāpēc ļoti detalizētas informācijas iekļaušana šajā informatīvajā ziņojumā būtiski palielinātu tā apjomu. Visi CPT ziņojumi ir viegli pieejami vietnē: https://www.coe.int/en/web/cpt/latvia ] 

Ministru kabinets, izskatot informatīvo ziņojumu "Par Eiropas Cilvēktiesību tiesas spriedumu lietā "D. pret Latviju"" (2024. gada 9. aprīļa sēdes prot. Nr. 15, 2. § 2. punkts), uzdeva Tieslietu ministrijai pēc ECT 2024.gada 11.janvāra sprieduma lietā "D. pret Latviju" spēkā stāšanās sagatavot un līdz 2024. gada 1. oktobrim iesniegt izskatīšanai Ministru kabinetā visaptverošu rīcības plānu sprieduma izpildei, identificējot pašreizējo situāciju brīvības atņemšanas vietās, sprieduma izpildei nepieciešamos pasākumus, tostarp pasākumus ieslodzījuma vietu infrastruktūras neatbilstības jautājumu risināšanai, ieslodzījuma vietu personāla skaita un kapacitātes palielināšanai un vakanču aizpildīšanai, un resocializācijas sistēmas pilnveidošanai.

Spēkā esošie valdības atbalstītie politikas plānošanas dokumenti jau noteic būtiskākos dažādu ieslodzījuma vietu darbības un attīstības jautājumu risinājumus, tāpat ar valdības un citiem lēmumiem jau ir noteikti dažādi uzdevumi šajā jomā. Tomēr līdz šim argumentējot attiecīgo lēmumu nepieciešamību, netika uzsvērta plānotā risinājuma ietekme uz ieslodzīto neformālās hierarhijas mazināšanu. Tāpēc šī ziņojuma izstrādes mērķis ir apkopot un uzsvērt pasākumus, kas jāveic, lai novērstu vai mazinātu ieslodzīto neformālās hierarhijas izplatību ieslodzījuma vietās un tādējādi virzītos uz Sprieduma izpildi.. 

1. PAŠREIZĒJĀ SITUĀCIJA
Latvijā šobrīd ir deviņas ieslodzījuma vietas, kuras Latvijas teritorijā vēsturiski izvietotas nevienmērīgi – divas ieslodzījuma vietas Rīgā (Rīgas Centrālcietums un Iļģuciema cietums (vienīgais sieviešu cietums)), Cēsīs (Cēsu Audzināšanas iestāde nepilngadīgajiem), Valmierā, Daugavpilī, Liepājā, Jēkabpilī, Jelgavā un Olainē. Atšķiras ieslodzījuma vietu lielums, ieslodzījuma izpildes režīms un izvietoto ieslodzīto specifika. 
2024. gada 15. jūlijā ieslodzījuma vietās atradās 3348 ieslodzītie, no tiem 2461 notiesātais un 887 apcietinātie. Ieslodzījuma vietās atradās 230 sievietes, 13 nepilngadīgie, tāpat arī 76 uz mūžu notiesātie un 115 ar īslaicīgu brīvības atņemšanu notiesātie. Latvijā pēdējos 10 gados ilgstoši samazinās ieslodzīto skaits; pēdējos gados ir vērojama skaita stabilizācijas tendence ar pavisam nelielām pieauguma pazīmēm.

	
	2014
	2015
	2016
	2017
	2018
	2019
	2020
	2021
	2022

	Ieslodzīto skaits 
	4745
	4409
	4243
	3765
	3522
	3414
	3104
	3183
	3229



1.1. Neformālas hierarhijas būtība
Vispārīgi ieslodzīto neformālā hierarhija jeb ieslodzīto pašu praktizēta iedalīšanās noteiktās grupās (kastās) ir vairāk vai mazāk izteikta ieslodzīto subkultūras sastāvdaļa, kas lielākoties mantota no Padomju Savienības un cariskās Krievijas ieslodzījuma sistēmas. Neformālā hierarhija vēsturiski ir veidojusies kā atbildes (protesta) vai pretnostatījuma reakcija uz sabiedrībā pastāvošo kārtību, tā kalpo kā ieslodzītos un bijušos ieslodzītos apvienojošs saziņas, “kultūras” un attiecību modelis, kas veido īpašu subkultūru (pretstatā sabiedrībā pastāvošajai). Būtiska subkultūras pazīme ir iedalīšanās īpašas grupās un stingri noteiktu katras grupas lomu (neformālā hierarhija). Jāatzīmē, ka šī problēma ir konstatējama arī citās valstīs (arī Eiropas Savienības valstīs), taču tā ir vairāk izplatīta tādās ieslodzījuma vietu sistēmās, kurās ir raksturīgas lielas ietilpības kameras, jo tā ir vieta, kur neformālā hierarhija rod savu pirmsākumu un notiek tās ikdienas izpausmes. Šī ideoloģija un dzīvesveids ir raksturīgs arī noteiktām sabiedrības grupām ārpus ieslodzījuma, ko apliecina daudzi gadījumi, kad pirmo reizi ieslodzījumā nonākušas personas jau ierodas ar attiecīgo pārliecību.

1.2. Aspekti, kas jāņem vērā, risinot Spriedumā identificēto problēmu
Tieslietu ministrija un Pārvalde kategoriski neatbalsta ieslodzīto personu savstarpējo hierarhiju, to atzīmē arī ECT Spriedumā uzsverot, ka ieslodzījuma vietu amatpersonas nav atbalstījušas neformālo hierarhiju. Tieslietu ministrija un Pārvalde ilgtermiņā pieejamo resursu ietvaros jau ir darījušas visu iespējamo, lai neformālo hierarhiju mazinātu. 
Ieslodzīto neformālās hierarhijas pastāvēšanu veicina:
1) ieslodzījuma vietu infrastruktūrā, kas pieļauj neformālas ietekmes pastāvēšanu un izplatīšanos, attiecīgas uzvedības iespējamību;
2) personāla attieksmē, ja tas pieņem, pieļauj vai pakļaujas atsevišķu ieslodzīto vai ieslodzīto grupu “varai”, vai paļaujas, ka atsevišķas situācijas tiks risinātas “ar ieslodzīto rokām”;
3) ieslodzīto vidē atzītām vērtībām un uzvedības nosacījumiem (tradīcijām un paražām), kas zināmā mērā atspoguļo arī sabiedrībā kopumā pastāvošās vērtības. 
Īstenojot pasākumus minētajās pamatjomās, var mazināt ieslodzīto neformālās hierarhijas pastāvēšanu un izpausmes. Tāpat svarīgi apzināties, ka ieslodzīto neformālā hierarhija un tās tradīcijas ir zināms vēsturiskais mantojums. Tomēr pēdējās desmitgadēs tas zaudē savu lomu un mainās. 
Raugoties no valsts iestāžu viedokļa, divas no minētajām jomām ir tādas, kurās ir iespējama valsts rīcība ar būtisku ietekmi uz ieslodzīto neformālās hierarhijas pastāvēšanu – CPT standartiem atbilstošas infrastruktūras nodrošināšana un kvalitatīva personāla nodrošināšana. Trešo jomu (ieslodzīto vidū pastāvošās vērtības un uzvedība) valsts iestādes var ietekmēt netieši:
· pilnveidojot resocializācijas procesu, kura rezultātā aizvien vairāk ieslodzīto kļūst spējīgi pieņemt patstāvīgus lēmumus, iegūst zināšanas un prasmes dažādu dzīves situāciju un problēmu risināšanai tiesiskā veidā; 
· ieviešot dažādus tehnoloģiskus risinājumus ieslodzījuma vietās, tostarp kvalitatīvu un efektīvu videonovērošanas sistēmu ieslodzījuma vietās;
· veicot regulāras drošības pārbaudes, lai identificētu un novērstu potenciāli bīstamas situācijas un ierobežotu neformālās hierarhijas darbību.
Arī dažādos starptautiskos informācijas avotos ir minēti būtiskākie ieslodzīto neformālo hierarhiju ietekmējošie nosacījumi:
· CPT Vienpadsmitajā vispārējā ziņojuma[footnoteRef:3] 29. punktā ir minēts, ka “Lielas ietilpības dzīvojamās telpās neizbēgami ieslodzītajam ikdienas dzīvē nav privātuma. Turklāt pastāv augsts iebiedēšanas un vardarbības risks. Tāds telpu iekārtojums nepārprotami veicina kriminālās subkultūras veidošanos un ciešu sakaru uzturēšanu kriminālo organizāciju starpā. Tas var nopietni apgrūtināt personālam veikt pienācīgu kontroli vai pat padara šādu kontroli par neiespējamu; … Vienlaikus Komiteja uzsver, ka, atsakoties no lielas ietilpības kamerām par labu mazākām, ir paralēli jāveic pasākumi, lai ieslodzītie pavadītu pietiekami ilgu dienas daļu mērķtiecīgās nodarbēs ārpus dzīvojamā bloka”. [3:  CPT ieslodzījuma standartu attīstība. Izvilkums no CPT Vienpadsmitā vispārējā ziņojuma, publicētā 2001.gadā. Pieejams: https://rm.coe.int/16806cd240 ] 


Īstenojot pasākumus ieslodzīto neformālās hierarhijas mazināšanos, ir jāpatur prātā riski, kas var rasties. Ieslodzīto neformālās hierarhijas struktūras nevēlēsies zaudēt ietekmi un var organizēt dažādus pretpasākums – nomelnošanas kampaņas medijos pret konkrētām amatpersonām, safabricētas sūdzības par amatpersonu pārkāpumiem pret ieslodzītajiem (ieskaitot vardarbību), verbālu vai fizisku vardarbību pret ieslodzījuma vietu personālu, uzbrukumus, badastreikus, masveida nepakļaušanos, grautiņus, dedzināšanu, ķīlnieku sagrābšanu u.tml. Pārvaldē ir izstrādāti plāni rīcībai dažādu apdraudējuma situāciju risināšanai, tāpat pastāv rīcības algoritmi dažādu sūdzību risināšanai un personāls ir informēts par nepieciešamo rīcību. 
Strauju pārmaiņu veikšana ieslodzījuma vietās pastāvošajā neformālajā kārtībā un struktūrās, kas to uztur, var pastiprināt minētos riskus. Ņemot vērā problēmas sarežģītību un to, ka tās risināšanai ir nepieciešama iejaukšanās ļoti iesakņojošās sociālajās struktūrās un uzvedības modeļos, izmaiņas jāveic pakāpeniski un ilgtermiņā. Tāpat varētu būt svarīgi norādīt arī to, ka, veicot izmaiņas ieslodzīto pieņemtajās neformālajās struktūrās, var nākties saskarties ar ieslodzīto kolektīvu un individuālu pretestību. 

CPT ziņojumā[footnoteRef:4] pēc 2022. gada vizītes Latvijā norāda uz ieslodzīto savstarpējās vardarbības gadījumiem un uzskata, ka šī situācija ir vairāku faktoru kopuma rezultāts, tostarp saistīta ar nepietiekamu personāla klātbūtni ieslodzīto uzturēšanās vietās, neformālu ieslodzīto hierarhiju pastāvēšanu un mērķtiecīgu nodarbju trūkumu lielākajai daļai ieslodzīto, jo īpaši notiesātiem ieslodzītajiem zemākā līmeņa režīmā un ieslodzītajiem, kuri apcietināti uz izmeklēšanas laiku, kuriem līdz pat 23 stundām dienā jāpavada ieslēgtiem kamerā. Šķiet, ka neformālā ieslodzīto hierarhija (vai kastu sistēma) joprojām ir galvenais ieslodzīto dzīves pamats trijos apmeklētajos cietumos, un tās tradīcijas nosaka iekšējo kārtību un ir prioritāras pār oficiālajiem noteikumiem. Skaidrs, ka vissmagāk šis stāvoklis skāra “zemākās kastas” ieslodzītos – tā sauktos “neaizskaramos”, no kuriem ir saņemts vairums ziņojumu par vardarbību ieslodzīto starpā. Latvijas iestādēm bez turpmākas kavēšanās ir apņēmīgi jārīkojas, lai risinātu šīs sistēmiskās un pastāvīgās problēmas visā cietumu sistēmā. [4:  https://rm.coe.int/1680abe947 ] 

Tāpat CPT ziņojumā norāda, ka Latvijas iestādēm būtu jāpastiprina centieni pāriet no lielas ietilpības kopmītņu tipa istabām uz mazākām dzīvojamajām telpām, un šāda pāreja ir jāpapildina ar pasākumiem, lai nodrošinātu, ka ieslodzītie saprātīgu dienas daļu pavada mērķtiecīgās un daudzveidīgās aktivitātēs ārpus savas dzīvojamās telpas.  

Savukārt Tiesībsarga birojs 2023. gada 30. jūnija Ziņojumā par institucionālo kultūru Jēkabpils cietumā un konstatēto ieslodzīto pašpārvaldes sistēmu un no tās izrietošo augsto vardarbības risku starp notiesātajiem informēja par saviem novērojumiem Jēkabpils cietumā un izsaka līdzīgus ieteikumus. 

[bookmark: _Hlk173509976]2. Pasākumi ieslodzīto neformālās hierarhijas mazināšanai 
[bookmark: _Hlk173511803]Ņemot vērā minēto, ieslodzīto neformālās hierarhijas mazināšanai ir nepieciešami uzlabojumi visās iepriekš minētajās jomās. Kopš Spriedumā aprakstītajiem notikumiem Latvijas ieslodzījuma vietās ir veikti būtiski pārveides un pilnveidošanas procesi, kam ir ietekme uz Spriedumā minētajiem problēmjautājumiem. Daudzi no pilnveidojumiem šobrīd atrodas nobeiguma posmā, un tuvākajos gados ir sagaidāms to ieviešanas efekts, tostarp ietekme uz ieslodzīto neformālās hierarhijas izpausmju mazināšanos. 
Pilnveidojumi detalizēti aprakstīti šajā ziņojumā. Tomēr jau šobrīd ir skaidrs, ka politikas plānošanas dokumentos un citos uzdevumos iezīmētā un Tieslietu ministrijā un Pārvaldē plānotā ieslodzījuma vietu attīstība turpmākajos gados turpināsies un tiks paredzēti aizvien jauni pasākumi situācijas pilnveidei un  uzlabošanai.

2.1. Personāla kapacitātes pilnveidošanas pasākumi 
Tieslietu ministrija un Pārvalde apzinās ieslodzījuma vietu personāla lomu ieslodzīto neformālās hierarhijas mazināšanā – liela nozīme ir gan ikdienā praktizētai personāla attieksmei, gan attiecībām ar ieslodzītajiem un kolēģiem, gan darbinieku rīcībai noteiktās situācijās. Tāpēc jau ilgstoši tiek veikti pasākumi Pārvaldes personāla profesionālās sagatavotības veicināšanā, atalgojuma celšanai un esošo vakanču apjoma mazināšanā.  
Vispirms jāmin, ka šobrīd noslēguma posmā atrodas Pārvaldes personāla apmācību sistēmas reforma. Apzinoties kvalitatīvi sagatavota ieslodzījuma vietu personāla nozīmi kvalitatīva ieslodzījuma izpildes nodrošināšanā, tostarp, atbilstoši apmācīta personāla ietekmi uz ieslodzīto neformālās hierarhijas izplatības mazināšanu, Pārvaldes īstenotā darbības programmas “Izaugsme un nodarbinātība” (turpmāk – DP) 9.1.3. specifiskā atbalsta mērķa “Paaugstināt resocializācijas sistēmas efektivitāti” Eiropas Sociālā fonda projekta Nr.9.1.3.0/16/I/001 "Resocializācijas sistēmas efektivitātes paaugstināšana" (turpmāk – ESF Projekts) ietvaros tika izstrādātas četras jaunas ieslodzījuma vietu personāla mācību programmas (profesionālās pilnveides programmas): 
· “Vispārējās zināšanas un prasmes ieslodzījuma vietas drošības, apsardzes, uzraudzības, resocializācijas un vadības līmeņa jomās virsnieka dienesta veikšanai” (996 kontaktstundu apjomā);
·  “Specializētās kompetences ieslodzījuma vietas vadības jomās virsnieka dienesta veikšanai” (614 kontaktstundu apjomā);
· “Specializētās kompetences resocializācijas jomā virsnieka dienestam penitenciārajās iestādēs” (370 kontaktstundu apjomā);
· “Specializētās kompetences ieslodzījuma vietas drošības, apsardzes un uzraudzības jomās virsnieka dienesta veikšanai” (942 kontaktstundu apjomā). 
Visu mācību programmu saturs ir veidots, vadoties no Eiropas Padomes 2019. gadā izdotajām vadlīnijām par ieslodzījuma vietu un probācijas dienestu personāla pieņemšanu darbā, atlasi, izglītību, mācībām un profesionālās kvalifikācijas celšanu[footnoteRef:5], starptautiskajiem un Latvijas Republikas normatīvajiem aktiem, kā arī ESF Projekta ietvaros īstenoto pētījumu procesā iegūtajiem rezultātiem[footnoteRef:6]. Tādējādi ir izveidots jauns un mūsdienu vajadzībām atbilstošs ieslodzījuma vietu amatpersonu mācību programmu saturs, kas aptver galveno  apmācāmo grupu vajadzības. Jaunās mācību programmas ir licencētas un akreditētas. Jau 2023. gada martā Pārvaldes Mācību centrā tika uzsākta šo četru jauno profesionālās pilnveides programmu īstenošana virsnieku sastāva amatpersonām. [5:  Vadlīnijas par ieslodzījuma vietu un probācijas dienestu personāla pieņemšanu darbā, atlasi, izglītību, mācībām un profesionālās kvalifikācijas celšanu (Guidelines regarding recruitment, selection, education, training and professional development of prison and probation staff), pieejams: https://rm.coe.int/guidelines-training-staff/1680943aad ]  [6:  "Pētījums par IeVP darbinieku mācību programmu vajadzībām, atbilstoši iestādē nodarbināto profesijām un tajās nepieciešamo zināšanu / iemaņu apjomam un esošajām profesijām un specializāciju daudzumu", 2018.gads; "Pētījums par IeVP un VPD darbinieku profesionālajām kompetencēm, kā arī darbinieku individuālajām īpašībām un spējām", 2018.gads; "Personāla vadības funkciju audits IeVP un personāla procesu pilnveide atbilstoši reāli veicamajiem pienākumiem un atbilstoši ISO:9001 un valsts pārvaldes izvirzītām prasībām", 2019.gads; Dokumentu apkopojums "Personāla atlases sistēmas pilnveide Ieslodzījuma vietu pārvaldē" 2021.gads; Projekta laikā īstenoto mācību aptauju anketās norādītie nodarbināto ieteikumi, 2020., 2021.gads.] 

Jaunajās mācību programmās amatpersonas tiks apmācītas arī par ieslodzīto neformālās hierarhijas fenomenu un metodēm kā to mazināt. Detalizēta informācija par jauno mācību programmu saturu atrodama 1. pielikumā. Savukārt 2. pielikumā ir atrodama detalizēta informācija par pasākumiem Pārvaldes personāla kvalifikācijas pilnveidošanai un apmācīto amatpersonu skaitu. 
Papildus jāmin, ka, ņemot vērā Sprieduma nozīmi, Pārvaldes mācību programmas tiks papildinātas ar attiecīgu mācību saturu par tajā paustajām atziņām. 

Šobrīd Pārvaldes Mācību centra telpas ir izvietotas Rīgas Centrālcietuma teritorijā, tomēr tajās nav iespējams nodrošināt nepieciešamo amatpersonu apmācību apjomu, tās ir novecojušas un nepietiekamas, tajās nav iespējams veikt noteikta veida apmācības un tās neatbilst mūsdienu izpratnei par apmācību vajadzībām. Tādejādi šādos apstākļos ir apgrūtinoši sagatavot ieslodzījuma vietu amatpersonu atbilstoši mūsdienu amata prasībām.
Apzinoties kvalitatīvi sagatavota ieslodzījuma vietu personāla nozīmi kvalitatīva ieslodzījuma izpildes nodrošināšanā, tostarp atbilstoši apmācīta personāla ietekmi uz ieslodzīto neformālās hierarhijas izplatības mazināšanu, tika secināts, ka ir jānodrošina mūsdienīga un pilnvērtīga apmācību infrastruktūra un vide. Tāpēc Norvēģijas finanšu instrumenta programmas "Korekcijas dienesti" projekta "Mācību centra infrastruktūras un apmācībām paredzēta ieslodzījuma vietas paraugkorpusa izveide Olaines cietuma teritorijā" Nr.1-6.4/2-2019 (turpmāk – NFI  projekts) ietvaros notiek jaunas Mācību centra ēkas būvniecība Olaines cietuma teritorijā. Tiek plānots, ka Mācību centrs darbu jaunajā ēkā uzsāks 2025. gada sākumā. 
Jaunā Mācību centra ēka būtiski palielinās apmācāmo amatpersonu skaitu (līdz 150 apmācāmajiem vienlaikus), tajā tiks izveidotas ieslodzīto “mācību” kameras un cita infrastruktūra, kas ļaus nodrošināt amatpersonu labāku praktisko apmācību cietuma apstākļiem pietuvinātā vidē, tajā būs iespējams organizēt arī cita veida apmācību (profesionālās pilnveides turpināšanai) pasākumus lielam amatpersonu skaitam vienlaikus. Tajā tiks īstenotas jau minētās četras jaunās mācību programmas, kā arī citas ieslodzījuma vietu personāla apmācību programmas, piemēram, kontaktpersonu apmācības, mentoru apmācības u.c. Mācību centra ēka būs aptuveni 2500 kvadrātmetrus plaša, tajā atradīsies ne tikai jaunas mācību telpas izglītojamajiem un nodarbinātajiem, bet arī lasītava, dienesta viesnīca, kā arī sporta un praktisko nodarbību telpas. Papildus Mācību centra telpas tiks aprīkotas ar jaunu, mūsdienīgu un profesionālās izglītības programmu prasībām atbilstošu mācību līdzekļu un materiāltehnisko bāzi.

Tādejādi abu minēto pasākumu sinerģijas rezultātā tiks nodrošināta pilnvērtīga ieslodzījuma vietu darbinieku apmācību sistēma (jauns un moderns mācību saturs jaunā un atbilstošā infrastruktūrā), un tiks radīti priekšnosacījumi atbilstoši apmācītu amatpersonu esamībai ieslodzījuma vietās, kas korelē ar CPT ieteikumiem. Ar Mācību centra ēkas uzbūvēšanu tiks uzsākts jauns posms ieslodzījuma vietās nodarbināto mācību procesā – ieslodzījuma vietu amatpersonām un darbiniekiem tiks nodrošināta iespēja mācīties dienesta un darba specifikai piemērotās telpās, izmantojot pilnveidotu mācību saturu un jaunas mācību metodes profesionālo zināšanu apguvei. Jaunā Mācību centra ēka un jaunās mācību programmas ļaus amatpersonām un darbiniekiem iegūt specifiskas un daudzpusīgas zināšanas un prasmes, lai profesionālāk un kvalitatīvāk veiktu uzticētos pienākumus, kas veicinās lielāku sabiedrības drošību. Tas būtiski palielinās ieslodzījuma vietās dienējošo amatpersonu profesionālās sagatavotības līmeni, uzlabos ieslodzījuma izpildes kvalitāti un paaugstinās ieslodzījuma vietu personāla noturību pret ieslodzīto neformālās hierarhijas izpausmēm. 

Pasākumi personāla mainības mazināšanai 
CPT ieteikumos pēc vizītēm Latvijā jau ilgstoši norāda uz pārāk lielu  vakanču skaitu ieslodzījuma vietās, tostarp arī veselības aprūpes personāla vakancēm. Uz šādu problēma norāda arī Tiesībsargs. Tādejādi vakanču apjoma dēļ nepietiekams personāla skaits ieslodzījuma vietā var ietekmēt ieslodzīto neformālās hierarhijas izpausmes. 
Pēc 2022. gada vizītes CPT aicina[footnoteRef:7] Latvijas iestādes nekavējoties pārskatīt personāla apjomu konkrētos cietumos (kā arī citās ieslodzījuma vietās, kur arī ir nepietiekams darbinieku skaits), ar mērķi palielināt ieslodzījuma zonās klātesošo uzraugu skaitu. Lai to paveiktu, jāizstrādā personāla atlases stratēģija, kas balstās pienācīgā atalgojumā un uzlabotos dienesta apstākļos.  [7:  Skat.: https://rm.coe.int/1680abe946 ] 


Pašreizējais amatpersonu atlīdzības regulējums tika ieviests 2017. gadā, kad tika veiktas būtiskas izmaiņas mēnešalgas noteikšanā, ieviešot amatpersonu amatu novērtēšanu, uz ko pamatojas mēnešalgu noteikšana, līdzīgi kā citiem valsts pārvaldes iestādēs nodarbinātajiem. Turpmākajā periodā tika veikti būtiski pasākumi amatpersonu mēnešalgu paaugstināšanā un izlīdzināšanā, jaunu motivējošu elementu ieviešanā un attiecīgi papildu finansējuma piesaistē. Pārvaldes amatpersonas (kopā ar iekšlietu dienestu amatpersonām, ar kurām tām ir vienota dienesta gaita) ir Latvijā faktiski vienīgā nodarbināto kategorija, kam pēdējo gadu laikā katru gadu ir pieaudzis atalgojums. 1.tabulā redzams papildus piešķirtais finansējuma apjoms Pārvaldes amatpersonu atalgojumam un atalgojuma pieaugums paredzēts arī 2025. gadam. 

1. tabula. Piešķirtais papildu finansējums IeVP amatpersonu atlīdzības palielināšanai laika periodā no 2020. – 2024. gadam
	Pasākums
	Piešķirtais finansējums

	
	2020.
	2021.
	2022.
	2023.
	2024. un turpm. gadiem

	1. 2020.-2022. gada prioritārais pasākums "Atlīdzības palielinājums Ieslodzījuma vietu pārvaldes amatpersonām ar speciālo dienesta pakāpi" (MK 17.09.2019. prot. Nr. 42 34. §)

	IeVP
	1 387 239
	1 387 239
	1 387 239
	1 387 239
	1 387 239

	2. Ministru kabineta 2022. gada 19. aprīļa sēdē (prot. Nr. 22 38. §), izskatot  informatīvo ziņojumu "Par priekšlikumiem atlīdzības palielināšanai Iekšlietu ministrijas un Tieslietu ministrijas institūcijās nodarbinātajiem, kas nodrošina valsts iekšējās drošības stiprināšanas pasākumu īstenošanu", atbalstīta finansējuma palielināšana atlīdzībai Iekšlietu ministrijas un Tieslietu ministrijas (IeVP) amatpersonām, kas nodrošina valsts iekšējās drošības stiprināšanas pasākumu īstenošanu saistībā ar plaša mēroga Krievijas militāro agresiju pret Ukrainu un pieaugošiem ģeopolitiskiem riskiem 2023. gadam un turpmāk ik gadu 27 528 335 euro apmērā, tai skaitā Tieslietu ministrijai (IeVP) - 3 537 936 euro, attiecīgi palielinot ministriju bāzes izdevumus 2023., 2024. un 2025. gadam.
- Iekšlietu dienestu un IeVP amatpersonām palielinātas mēnešalgas vidēji par 10% pret 2022. gadu.

	IeVP
	
	
	
	3 537 936
	3 537 936

	3. 2023.-2025. gada prioritārais pasākums “Piemaksa par darbu svētku dienās amatpersonām ar speciālajām dienesta pakāpēm”

	IeVP
	
	
	
	955 838
	955 838

	4. 2024.-2026. gada starpnozaru prioritārais pasākums “Atlīdzība Iekšlietu ministrijas un Tieslietu ministrijas  institūcijās nodarbinātajiem, tai skaitā Probācijas dienestam” kura ietvaros paredzēts turpināt 2023. gadā uzsākto atlīdzības palielināšanu Ieslodzījuma vietu pārvaldes amatpersonām.
1. Iekšlietu dienestu un IeVP amatpersonām palielinātas mēnešalgas vidēji par 10% pret 2022. gadu 

	IeVP
	
	
	
	
	3 537 936


	Tieslietu ministrija  (IeVP)
	1 387 239
	1 387 239
	1 387 239
	5 881 013
	9 418 949



Informācija par IeVP amatpersonu vidējo atlīdzību (pirms nodokļu nomaksas) no 2017. līdz 2024. gadam. 
	
	Vidējā atlīdzība (pirms nodokļu nomaksas)

	2017. gads
	1 117

	2018. gads
	1 174

	2019. gads
	1 355

	2020. gads
	1 370

	2021. gads
	1 424

	2022. gads 
	1 441

	2023. gads
	1 657

	2024. gads
	1 722 (aprēķinam ņemts periods 2024.gada 6 mēneši)



Pārvaldes amatpersonu mēnešalgu apmērs 2023. gadā tika palielināts vidēji par 10%, 2024. gadā – par 9% un to plānots palielināt arī 2025. gadā, ja valdība pieņems attiecīgu lēmumu 2025.gada budžeta sagatavošanas periodā. 

Tāpat ir veikti pasākumi Pārvaldes (un iekšlietu dienestu) amatpersonu atalgojuma sistēmas turpmākai pilnveidošana. Nepieciešamība stiprināt iekšlietu dienestu, kā arī Pārvaldes kapacitāti, kas iekļauj arī motivētus nodarbinātos, izriet no Deklarācijā par Evikas Siliņas vadītā Ministru kabineta iecerēto darbību noteiktā – turpināt uzsākto darbu valsts aizsardzības, sabiedriskās kārtības un drošības finansējuma palielināšanai un šo nozaru spēju stiprināšanai[footnoteRef:8]. Arī Latvijas Nacionālajā attīstības plānā 2021.–2027. gadam paredzēta sabiedrības drošības un tiesībaizsardzības iestāžu reaģēšanas spēju stiprināšana, nodrošinot centrālās valsts pārvaldes un pašvaldību koordinētu rīcību apdraudējuma gadījumos, uzturot tiesībaizsardzības, drošības un robežkontroles dienestu infrastruktūru un kapacitāti (Rīcības virziens “Tiesiskums un pārvaldība”, 440. uzdevums). [8:  Pasākums Nr.1.9.1. Izstrādāta un ieviesta jauna iekšlietu dienestu un TM IeVP amatpersonu ar speciālajām dienesta pakāpēm atlīdzības sistēma, kas paredz konkurētspējīgas atlīdzības un sociālo garantiju iespējas iekšlietu sistēmas iestāžu un TM IeVP amatpersonām, novēršot turpmāku kritisku personāla nepietiekamību, kas noved pie iekšējās drošības pakalpojumu intensitātes un sniegšanas sabiedrībai būtiskiem ierobežojumiem] 

Ievērojot minēto, Iekšlietu ministrija ir iesniegusi izskatīšanai valdībā informatīvo ziņojumu “Par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm atlīdzības sistēmas pilnveidošanu” (24-TA-961) (turpmāk – Informatīvais ziņojums).  Tajā ietverti arī turpmākajā periodā veicamie pasākumi amatpersonu atlīdzības sistēmas pilnveidošanai un konkurētspējas stiprināšanai, salāgojot to ar Nacionālo bruņoto spēku karavīru atlīdzību, kā arī līdzsvarojot atlīdzību savstarpēji starp iekšlietu dienestiem, kā arī starp iekšlietu dienestiem un Pārvaldi, un nodrošinot, ka par līdzīgas atbildības un sarežģītības pienākumu veikšanu tiek noteikta līdzvērtīga atlīdzība. Tiek piedāvāts pasākumus veikt divos posmos: pirmkārt, pilnveidot un paplašināt sociālo garantiju sistēmu (kas būtiski palielinās kopējo atlīdzības apjomu amatpersonām), otrkārt, veikt izmaiņas mēnešalgu noteikšanā un ieviest ikgadējo novērtēšanas prēmiju. Tādejādi, šis ir viens no veidiem, kā tiek pildīta CPT un Tiesībsarga ieteikumos ietvertā norāde par nepieciešamību mazināt vakanču apjomu. Šobrīd ziņojuma virzība ir apturēta, lai atbilstoši Ministru prezidentes 2024. gada 22. jūlija rezolūcijai Nr. 24-MP-96 Iekšlietu ministrija izvērtētu piedāvātos atlīdzības sistēmas pilnveidošanas soļus, atbilstoši sagatavotam laika grafikam primāri nodrošinot konkurētspējīgas mēnešalgas un tikai pēc tam izvērtējot, kā arī pārskatot piemaksu un sociālo garantiju sistēmu.

Papildus Tieslietu ministrija ir uzsākusi jaunu iniciatīvu, uzskatot, ka amatpersonu vakanču mazināšanas nolūkā ir nepieciešams ne tikai palielināt atalgojumu, bet arī paplašināt to personu mērķa grupu, kuras var pretendēt uz dienestu Pārvaldē un iekšlietu dienestos. Tāpēc Tieslietu ministrija ir izstrādājusi likumprojektu "Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā"  (24-TA-1472), kurš Tiesību aktu projektu portālā tiek virzīts pieņemšanai. Šajā likumprojektā ietvertie grozījumi paredz izmaiņas attiecībā uz vecuma un izglītības kritēriju personas pieņemšanai dienestā iekšlietu dienestos un Pārvaldē. Tas ļaus paplašināt personu grupu, kas var pretendēt uz dienestu iekšlietu dienestos un Pārvaldē un var būtiski uzlabot situāciju ar  vakanto amata vietu skaita mazināšanu un CPT ieteikumu izpildi. 
Informatīvajā ziņojumā ir iekļauts arī uzdevums Iekšlietu ministrijai kopā ar Tieslietu ministriju izvērtēt iespējas paplašināt personu loku, kas var pretendēt uz dienestu Iekšlietu ministrijas sistēmas iestādēs vai Pārvaldē un līdz 2024. gada 1. decembrim sagatavot un iesniegt izskatīšanai Ministru kabinetā informatīvo ziņojumu par šāda izvērtējuma rezultātiem un turpmāko rīcību. Šī uzdevuma ietvaros plānots vērtēt vēl citas iespējas mainīt pārējos amatpersonu atlases kritērijus (piemēram, fiziskās prasības u.tml.).

Tāpat arī Pārvalde aktīvi un intensīvi veic pasākumus personāla mainības mazināšanai – Pārvalde ievieš mūsdienīgus risinājumus tādās personāla vadības jomās kā atlase, apmācība, attīstība, darba snieguma vadība un motivēšana.
Lai veicinātu situācijas uzlabošanu cilvēkresursu jomā, Pārvalde 2022. gadā veica nodarbināto aptauju nolūkā noskaidrot, kādas izmaiņas būtu nepieciešamas dienesta pienākumu veikšanas apstākļu uzlabošanas kontekstā ieslodzījuma vietu Apsardzes un Uzraudzības daļās. Analizējot aptaujas rezultātus, kā arī veicot pārrunas ar ieslodzījuma vietu vadību un Pārvaldes centrāla aparāta amatpersonām, 2022. gada rudenī tika pieņemts lēmums par pāreju no 12,5 stundu maiņu grafika uz 24 stundu maiņu grafiku ieslodzījuma vietu Apsardzes un Uzraudzības daļās, veidojot tādu dienesta pienākumu izpildes grafika modeli, kāds tika norādīts aptaujas rezultātos. 
No 2023. gada 1. janvāra ieslodzījuma vietu Apsardzes daļas un Uzraudzības daļas amatpersonām, kuras pilda dienesta pienākumus dežūrmaiņās, tika noteikts 24 stundu maiņas grafiks (amatpersona sāk savu maiņu pulksten plkst. 8.00 un pilda dienesta pienākumus līdz nākamās dienas plkst. 8.00, pēc tam seko trīs brīvas diennaktis),  un tas ir samazinājis uzraugu un apsargu mainību ieslodzījuma vietās, jo mazinājās personāla ceļa izdevumi un ceļā uz dienesta vietu pavadītais laiks. Tika pārstrādāti un veikti grozījumi ieslodzījuma vietu Apsardzes un Uzraudzības plānos, kas nodrošināja racionālāku resursu plānošanu un dežūrmaiņās iesaistīto amatpersonu dienesta pienākumu izpildes efektivitāti.
Dienestā pieņemto amatpersonu aptaujās tika secināts, ka daļai motivācija dienēt Pārvaldē ir saistīta 24 stundu maiņu grafika iespējamību, kas apliecina to, ka izmaiņas dienesta pienākumu izpildes grafikā ir veicinājušas interesi par dienestu Pārvaldē.
Papildus ieslodzījuma vietās tika veikta ieslodzījuma vietu amata vietu optimizācija, ieviešot Uzraudzības daļas un Apsardzes daļas jaunāko inspektoru amatus, kas nodrošināja dežūrmaiņās iesaistīto amatpersonu dienesta pienākumu izpildes efektivitāti, pieņemot un nododot dežūrmaiņu un pārejot uz 24 stundu dienesta izpildes grafiku.
Ņemot vērā vakanču skaitu, Pārvaldē ir izstrādāts mehānisms, atbilstoši kuram amatpersonas var pieteikties papildus dienesta pienākumu veikšanai ieslodzījuma vietās. Proti, trūkstošo personālu Pārvalde daļēji aizpilda ar to amatpersonu resursiem, kas vēlas iesaistīties papildus amata pienākumu veikšanā no dienesta brīvajā laikā. Šādā veidā racionālāk un efektīvāk tiek izmantoti resursi, kas ir Pārvaldes rīcībā.

Pārvalde aktīvi un intensīvi veic pasākumus personāla piesaistei, piemēram, sadarbībā ar Nodarbinātības valsts aģentūru (turpmāk – NVA) un vakanču portālu CV-Online, regulāri tiek izvietota informācija par vakantajiem amatiem Pārvaldē, lai piesaistītu atbilstošākos amata kandidātus, tostarp ārstniecības personas. Informācija par vakantajiem amatiem regulāri tiek publiskota gan NVA tīmekļa vietnē, gan Pārvaldes portālā www.ievp.gov.lv sadaļā "Vakances". 
Tāpat Pārvalde veic pasākumus, lai mainītu sabiedrības stereotipus par ieslodzījuma vietām un dienestu tajās. 2022. gada 15. novembrī Pārvalde piedalījās Tieslietu ministrijas organizētā kampaņā "Kļūdīties ir cilvēcīgi. Palīdzēt arī." ar mērķi piesaistīt darbam Pārvaldē jaunus nodarbinātos, kā arī vairot sabiedrības un iestādēs nodarbināto izpratni par iestāžu darbības mērķiem, ikdienas darbu un tā specifiku un ieguvumiem. Pārvalde 2023. gada pavasarī piedalījās portāla Prakse.lv rīkotajā pasākumā "Atvērto durvju dienas uzņēmumos", kura ietvaros ieslodzījuma vietas apmeklēja vairāk kā 30 interesenti, t.sk., skolēni. 
2023. gada un 2024. gada maijā Pārvaldes Personālvadības daļas, Mācību centra un Rīgas Centrālcietuma pārstāvji devās uz Rīgas un Pierīgas skolām un tehnikumiem, lai informētu 10. un 11. klašu skolēnus, nākamos absolventus par iespēju savu nākotni saistīt ar dienestu ieslodzījuma vietās, īpašu uzsvaru liekot uz iespēju dienēt apsarga un uzrauga amatos. 2023. gadā jūlijā Pārvaldes pārstāvji Valsts policijas koledžas pasākumā nākamos studentus informēja par iespēju uzsākt dienestu arī Pārvaldē uzrauga vai apsarga amatos. 
Pārvalde 2024. gadā ir uzsākusi Pārvaldes dienesta popularizēšanu sociālajos tīklos Facebook, Instagram un citos, izvietojot tajos speciāli izveidotus reklāmas video materiālus personāla piesaistei dienestam Pārvaldē.
Saistībā ar ārstniecības personu vakancēm, būtiski minēt, ka šobrīd Pārvaldē ir pieņemts lēmums un tiek nodrošināts iekšējais process, lai Latvijas Cietumu slimnīca kā atsevišķa un patstāvīga vienība atrastos Pārvaldes priekšnieka padotībā, kas ļaus arī optimālāk risināt ārstniecības personu atalgojuma jautājumus. Turklāt ieslodzījuma vietu medicīnas daļas šī procesa rezultātā kļūs par Latvijas Cietuma slimnīcas struktūrvienībām un veidosies loģiska ārstniecības personu iekšējā pakļautība un veselības aprūpes procesa vadība. 

Līdz ar to, ar šiem pasākumiem ir rasti konceptuāli jauni risinājumi personāla kapacitātes pilnveidošanai plašā nozīmē, vienlaikus pildot CPT ieteikumus. 

2.2. Ieslodzīto resocializācijas sistēmas attīstība 
Notiesāto resocializācijas ietvaros ir iespējams mainīt notiesātā vērtības, labot domāšanas un uzvedības kļūdas, kā arī nodrošināt notiesāto ar prasmēm, kas atvieglo viņa iekļaušanos sabiedrībā pēc soda izciešanas. Tāpēc notiesāto resocializācijas sistēmas attīstība un pilnveidošana paver iespējas mazināt ieslodzīto neformālo hierarhiju, kas balstās antisociālās vērtībās, domāšanā un uzvedībā. 
Notiesāto resocializācija kā viens no soda piemērošanas mērķiem Krimināllikuma 35. pantā tika nostiprināta 2013. gadā, lai gan Latvijas Sodu izpilde kodeksā jau 2011. gadā tika nostiprināts notiesāto resocializācijas modelis. Resocializācijas politikas attīstību nosaka valdībā apstiprināti attīstības plānošanas dokumenti, kas apliecina attiecīgās politikas nozīmi.  
2009. gadā valdība apstiprināja “Ar brīvības atņemšanas sodu notiesāto personu resocializācijas koncepciju”.[footnoteRef:9] Resocializācijas politikas attīstības pirmajā posmā tika izveidots pilnvērtīgs resocializācijas modelis, kas vairāk skāra Pārvaldes un Valsts probācijas dienesta kompetenču sadalījuma jautājumus, kā arī centienus radīt/iegūt visus nepieciešamos un tobrīd vēl trūkstošos resocializācijas instrumentus, it īpaši, resocializācijas programmas. Savukārt ar Ministru kabineta 2015. gada 24. septembra rīkojumu Nr. 580 tika apstiprinātas Ieslodzīto resocializācijas pamatnostādnes 2015.-2020. gadam.[footnoteRef:10] Ieslodzīto resocializācijas pamatnostādnēs 2015.-2020. gadam lielāka uzmanība tika pievērsta esošo resocializācijas instrumentu satura kvalitatīvai izvērtēšanai un pilnveidošanai, lai tie atbilstu pasaules praksē pastāvošajiem kvalitātes kritērijiem, kā arī darbinieku kvalitatīvu mācību aspektam. Tādējādi otrajā posmā galvenais fokuss tika pievērsts kvalitātes nodrošināšanas aspektam. [9:  2009.gada 9.janvāra rīkojums Nr.7; https://polsis.mk.gov.lv/documents/2892 ]  [10:  https://likumi.lv/ta/id/276740-par-ieslodzito-resocializacijas-pamatnostadnem-20152020-gadam ] 

Ar Ministru kabineta 2023. gada 8. jūnija rīkojumu Nr. 344 tika apstiprinātas  Resocializācijas politikas pamatnostādnes 2022.–2027. gadam[footnoteRef:11], kurās lielākā uzmanība pievērsta ieslodzīto un probācijas klientu tuvināšanai sabiedrībā notiekošajiem procesiem, resocializācijas darba elastības veicināšanai un darba metožu un pakalpojumu pielāgošanai ieslodzīto un probācijas klientu individuālajām un ļoti dinamiskajām vajadzībām. Resocializācijas politikas attīstības trešajā posmā īpaša uzmanība tiek pievērsta darba ar specifiskām mērķa grupām, piemēram, personas, kurām ir garīgās veselības problēmas, atkarīgie, sievietes, bērni un jaunieši, attīstībai, kriminālsodu izpildes (resocializācijas darba) efektivitātes pētījumiem, kā arī Pārvaldes un Valsts probācijas dienesta personāla profesionālās sagatavotības un noturības nozīmei un atbilstošai infrastruktūrai kā sekmīga resocializācijas procesa priekšnosacījumam. Resocializācijas politikas mērķis ir mazināt noziedzīgas uzvedības riskus notiesātajiem ieslodzījuma vietās, tādējādi radot priekšnoteikumus personas nodarbināmībai un veiksmīgai iekļaušanai sabiedrībā pēc soda izpildes beigām, t.sk. aktīvai līdzdalībai sabiedrības procesos. Resocializācijas politikas pamatnostādnēs 2022.-2027. gadam ir iezīmēti galvenie attīstības virzieni, tostarp pakāpeniska pāreja uz kontaktpersonu sistēmu ieslodzījuma vietās (dinamiskās drošības koncepta turpmākai ieviešanai), tomēr šī pāreja var notikt tikai vienlaikus ar ieslodzījuma vietu infrastruktūras reformām.  [11:  https://likumi.lv/ta/id/333223-par-resocializacijas-politikas-pamatnostadnem-20222027-gadam ] 

Pamatnostādņu īstenošanai tiek izstrādāti vidēja termiņa plāni un šobrīd spēkā ir ar Ministru kabineta 2023. gada 8. jūnija rīkojumu Nr. 344 apstiprinātais “Resocializācijas politikas pamatnostādņu 2022.–2027. gadam īstenošanas plāns 2023.–2024. gadam”. Vienlaikus Tieslietu ministrija ir izstrādājusi un Tiesību aktu projektu portālā virza pieņemšanai Resocializācijas politikas pamatnostādņu 2022.-2027. gadam īstenošanas plānu 2025.-2027. gadam (24-TA-1075). Gan pamatnostādnes, gan plāni satur izmērāmus sasniedzamos rezultatīvos rādītājus un darbības rezultātus. Šo politikas dokumentu izpildes rezultātā ir izveidota un nemitīgi tiek attīstīta, kuras ietvaros katram notiesātajam tiek nodrošināta iespēja mainīt domāšanu un uzvedību, lai mazinātu atkārtota noziedzīga nodarījuma risku. 
Papildus jāmin, ka resocializācijas politikas mērķu sasniegšanā liela nozīme ir starptautisku projektu īstenošanai. Līdz 2023. gada beigām Pārvalde īstenoja DP 9.1.2. specifiskā atbalsta mērķa “Palielināt bijušo ieslodzīto integrāciju sabiedrībā un darba tirgū” ESF projektu Nr.9.1.2.0/16/I/001 "Bijušo ieslodzīto integrācija sabiedrībā un darba tirgū" un ESF Projektu, kuru ietvaros notika būtiska resocializācijas darba attīstība un pilnveidošana gan nodrošinot izmantoto resocializācijas līdzekļu efektivitātes izvērtējumu, gan jaunu instrumentu ieguvi un Pārvaldes un Valsts probācijas dienesta personāla plašu apmācību.
Tāpat 2024. gadā Pārvalde ir uzsākusi īstenot Eiropas Savienības kohēzijas politikas programmas 2021.–2027. gadam 4.3.4. specifiskā atbalsta mērķa "Sekmēt aktīvu iekļaušanu, lai veicinātu vienlīdzīgas iespējas, nediskriminēšanu un aktīvu līdzdalību, kā arī uzlabotu nodarbināmību, jo īpaši attiecībā uz nelabvēlīgā situācijā esošām grupām" 4.3.4.7. pasākuma "Nodarbināmības priekšnosacījumu nodrošināšana ieslodzītajiem, pilnveidojot resocializācijas sistēmas efektivitāti, sekmējot bijušo ieslodzīto iekļaušanos, vienlīdzīgas iespējas un aktīvu līdzdalību" īstenošanas noteikumi" Eiropas Sociālā fonda Plus projektu Nr.4.3.4.7/1/24/I/001 “Drošība: atbildīga resocializācija ieslodzītajiem (DARI)” (turpmāk – projekts “DARI”) (projekta īstenošanas laiks: 2024. gada 3. aprīlis – 2029. gada 31. marts). Resocializācijas sistēmas attīstība un rezultāti detalizēti aprakstīti 3. pielikumā. 

Tādejādi var secināt, ka resocializācijas sistēma ir būtiski pilnveidota kopš 2017. gada un tā tiks pilnveidota arī turpmākajos gados atbilstoši valdībā apstiprinātajiem politikas plānošanas dokumentiem un starptautisko līdzekļu apguves projektiem. 

2.3. Pasākumi ieslodzījuma vietu infrastruktūras pilnveidošanai 
Tieslietu ministrija un Pārvalde, apzinoties ieslodzījuma vietu infrastruktūras ietekmi uz ieslodzīto neformālās hierarhija izplatību un pastāvēšanu, pastāvīgi pievērš uzmanību šim jautājumam. Darbs notiek vairākos virzienos:
1) katru gadu ieslodzījuma vietu sistēmā notiek renovācijas darbi, kuru rezultātā lielas ietilpības dzīvojamās telpas un kameras tiek pārveidotas par mazas ietilpības kamerām. Laika posmā kopš Spriedumā minētajiem notikumiem ir veikti būtiski renovācijas un remontdarbi Rīgas Centrālcietumā, Valmieras cietumā (divi korpusi renovēti pilnībā) un Daugavgrīvas cietumā. Veicot renovācijas darbus esošajā ieslodzījuma vietu infrastruktūrā, tiek uzlaboti uzturēšanās apstākļi un samazināts ieslodzīto skaitu kamerās, tādējādi veidojot drošāku ieslodzījuma vietu vidi;
2) notiek darbs pie jaunas infrastruktūras būvniecības ar izrietošu atsevišķu esošo cietumu slēgšanu;
3) pēc jaunā Liepājas cietuma darbības uzsākšanas ir paredzēta notiesāto izvietošana un soda izpilde pārējos cietumos pēc jaunajā Kriminālsodu izpildes likumā ietvertajiem nosacījumiem. 
Tieslietu ministrija un Pārvalde no līdzšinējās pieredzes un arī citu valstu cietumu sistēmas pieredzes secina, ka tieši atbilstoša ieslodzījuma vietu infrastruktūra visvairāk ietekmē ieslodzīto neformālās hierarhijas pastāvēšanu un tās izplatības intensitāti. To atzīst arī ārvalstu eksperti – piemērota infrastruktūra mazina vai pat izslēdz neformālās hierarhijas pastāvēšanu. 
Par šī apgalvojuma patiesumu Latvijā var pārliecināties 2016. gadā darbību uzsākušajā Atkarīgo centrā (atrodas Olaines cietumā). Apzinoties nepieciešamību pēc specializētas atkarīgo notiesāto rehabilitācijas programmas ieslodzījuma vietās, Norvēģijas finanšu instrumenta projekta "Jaunas nodaļas izveide Olaines cietumā, ieskaitot būvniecību un personāla apmācību" Nr.LV08/2 ietvaros tika uzbūvētas Atkarīgo centra ēkas. Būvniecības darbi tika uzsākti 2014. gadā, bet centra atklāšana notika 2016. gada 29. septembrī. Projekta mērķis bija izveidot sistēmu darbam ar atkarīgajiem ieslodzītajiem, tāpēc tika izstrādātas arī divas atkarību mazināšanas programmas (viena tika pārņemta no Norvēģijas, otra – no Polijas). 
Atkarīgo centram tika uzbūvētas jaunas, ieslodzījuma izpildes vajadzībām atbilstošas un mūsdienīgi projektētas ēkas, kurās ieslodzītie tiek izvietoti divvietīgās kamerās. Šeit notiesātie tiek iesaistīti atkarību mazināšanas programmās, tā ir no citām ieslodzījuma vietām kardināli atšķirīga vide, kurā strādā atbilstoši kvalificētas un apmācītas amatpersonas (visas ar augstāko izglītību), notiesāto ikdiena ir piepildīta ar saturīgām nodarbēm, psihologa konsultācijām, komandas sporta aktivitātēm un kopīgiem pasākumiem. Šajā centrā tiek strikti ievērots vienlīdzības princips, ir nepārtraukta amatpersonu (ar atbalsta funkciju) klātesamība u.tml., kas kopumā rada situāciju, ka centrā neformālā hierarhija nepastāv (vai tā ir zema). Tieši šādi apstākļi Atkarīgo centrā ir radījuši situāciju, ka ieslodzīto neformālā hierarhijas pārstāvji aktīvi organizē pretpasākumus, lai mazinātu notiesāto vēlmi un motivāciju doties uz Atkarīgo centru, jo tur tie nevar iedibināt sev izdevīgu un vēlamu kārtību. 

Tāpat ļoti būtisks sasniegums ir Latvijas ieslodzījuma vietās 2015. gada praksē un Latvijas Sodu izpildes kodeksā notikusī pāreja uz starptautiskajos standartos noteikto dzīvojamās platības apjomu uz vienu ieslodzīto. Ar 2015. gada 18. jūnija likumu “Grozījumi Latvijas Sodu izpildes kodeksā” kodeksa 77. panta pirmajā daļā tika noteikts, ka dzīvojamās platības norma vienam notiesātajam nevar būt mazāka par 4 kvadrātmetriem, bet vienieslodzījuma kamerās — par 9 kvadrātmetriem. Šī nosacījuma rezultātā mazinājās ieslodzīto skaits kamerā, spriedze kamerās, uz ko norāda CPT un Tiesībsargs savos ziņojumos. 

Piemērotas infrastruktūras būvniecība
Par ieslodzījuma vietu infrastruktūras slikto un neatbilstošo stāvokli Tieslietu ministrija jau kopš 2004. gada ir regulāri informējusi valdību, norādot uz problēmām un ieteicamajiem risinājumiem. Valdība 2013. gadā pieņēma lēmumu par jauna cietuma būvniecību. Ministru kabinets ar 2013. gada 12. februāra rīkojumu Nr. 50 "Par Ieslodzījuma vietu infrastruktūras attīstības koncepciju" atbalstīja jauna cietuma būvniecību. 2021. gada 22. maijā SIA „Tiesu namu aģentūra” izsludināja atklātu, starptautisku iepirkumu jaunā Liepājas cietuma būvniecības īstenošanai un 2022. gada 22. novembrī tika noslēgts līgums par jaunā cietuma būvniecību. Šobrīd jaunā Liepājas cietuma būvniecība norit atbilstoši laika grafikam. 
Jaunajā Liepājas cietumā būs vietas 1200 ieslodzītajiem, tajā telpas ir projektētas tā, lai vienībās varētu atrasties jebkura režīma ieslodzītie – gan apcietinātie, gan notiesātie dažādās soda izciešanas režīma pakāpēs. Visas ieslodzīto kameras būs divvietīgas, kamerā būs arī duša un tualete, kameras lielums atbildīs starptautiskajiem standartiem. Jaunajā cietumā būs telpas izglītības procesa nodrošināšanai, nodarbinātības attīstīšanai, būs arī medicīnas daļa ar atbilstošu aprīkojumu.  Ieslodzīto vienības ir projektētas tā, ka tajās var īstenot terapeitiskās kopienas pieeju. Tāpat jaunajā cietumā paredzēta modernu ieslodzīto apsardzes, uzraudzības un drošības tehnoloģiju izmantošana, kas ļaus personāla fizisku klātbūtni aizstāt ar tehnoloģijām, personālresursu vairāk pārorientējot uz darbu kontaktā ar ieslodzīto. Tiek plānots, ka jaunais cietums sāks uzņemt pirmos ieslodzītos 2026. gada pavasarī. 
2026. gadā, kad darbu uzsāks jaunais Liepājas cietums, ieslodzītos būs iespējams izvietot divvietīgās kamerās, kas ir kritiski svarīgs priekšnosacījums neformālās hierarhijas mazināšanai. Tāpat divvietīgas kameras ir CPT standartos atzīts kameru lielums. Tāpat jaunajā cietuma infrastruktūrā paredzētie risinājumi un plānotie tehnoloģiskie procesi nodrošinās priekšnoteikumus ieslodzīto neformālās hierarhijas izpausmju būtiskai mazināšanai vai pat izskaušanai. Jaunā cietuma būvniecībā izmantotās tehnoloģijas un materiāli būtiski apgrūtinās arī aizliegto vielu un priekšmetu glabāšanu kamerās, kas arī ietekmēs uz ieslodzīto neformālās hierarhijas izpausmes. 
Jaunajā cietumā būs iespējams izvietot pusi no šobrīd esošajiem notiesātajiem vai arī trešo daļu ieslodzīto, tāpēc šim objektam būs ļoti liela ietekme arī uz pārējo cietumu sistēmu. Papildus paredzēts, ka kopā ar jaunā cietuma darbības uzsākšanu spēkā stāsies jauns Kriminālsodu izpildes likums. 
Jaunajā cietuma infrastruktūrā paredzētie arhitektoniskie risinājumi un plānotie tehnoloģiskie procesi nodrošinās priekšnoteikumus neformālās hierarhijas izpausmju būtiskai mazināšanai vai pat izskaušanai. Piemēram, ieslodzīto ēdināšanas risinājums pilnībā izslēgs Tiesībsarga ziņojumos norādīto “īpaši atzīmēto” ēdiena trauku, galdu un ēšanas paradumu problēmu, savukārt paredzētais ieslodzīto mazgāšanās risinājums (duša kamerā) izslēgs problēmas, kuras ieslodzīto neformālā hierarhija šajā jomā rada šobrīd (nebūs iespējama dušu “sadalīšana” u.tml.). Tāpat arī citu cietuma ikdienas praktisko procesu organizācija būs tāda, kas mazina iespējas attīstīties un pastāvēt ieslodzīto neformālajai hierarhijai (piemēram, veļas mazgāšanas process utt.). Tādejādi visiem jaunā cietuma projektā iestrādātajiem risinājumiem kopā ar divvietīgu kameru sistēmu ir būtiski jāmazina ieslodzīto neformālās hierarhijas izpausmes iespējas. 
Papildus jāņem vērā, ka jaunajā infrastruktūrā maksimāli tiks izmantotas tehnoloģijas tajos uzraudzības, apsardzes un drošības procesos, kur tas iespējams, un kuri šobrīd esošajā infrastruktūrā tiek nodrošināti ar personāla fizisku klātbūtni. Tas ļaus proporcionāli lielāku jaunā cietuma personāla daļu novirzīt notiesāto resocializācijas procesam, veicinot aktīvāku notiesāto motivēšanu sabiedrībā atzītu vērtību praktizēšanai. Minētais aspekts (personāla fiziska darba aizstāšana ar tehnoloģijām) ir ļoti būtisks, ņemot vērā to, ka valstī noteiktā valsts pārvaldes iestāžu personāla attīstības politika jau ilgstoši nepieļauj personāla amata vietu skaita palielināšanu ieslodzījuma vietās, neskatoties uz to, ka tieši šādus ieteikumus jau ilgstoši izsaka gan Tiesībsargs, gan CPT.
Ņemot vērā vietu skaitu jaunajā Liepājas cietumā, tajā radīto risinājumu ietekmi uz ieslodzīto neformālās hierarhijas izpausmju mazināšanu, tostarp divvietīgu kameru sistēmu un atšķirīgi organizētus iekšējos procesus, tā darbības uzsākšana būtiski ietekmēs ieslodzīto neformālās hierarhijas pastāvēšanu visā ieslodzījuma vietu sistēmā. 

Neatbilstošas infrastruktūras slēgšana 
Jaunā Liepājas cietuma darbības uzsākšana ir tikai daļa no veiktajiem vai plānotajiem pasākumiem atbilstošas infrastruktūras nodrošināšanai. Izpratne par neatbilstošo telpu slēgšanas nepieciešamību un stabilais ieslodzīto skaita samazinājums Latvijā jau ir ļāvis slēgt vairākas sliktā stāvoklī esošas ieslodzījuma vietas (tostarp Pārlielupes cietumu, Šķirotavas cietumu, Vecumnieku cietumu (2017. gada 1. janvārī) un Brasas cietumu (2019. gada 1. aprīlī)) un šis darbs ir jāturpina. Šo ieslodzījuma vietu slēgšana mazina ieslodzīto neformālās hierarhijas izpausmēm izdevīgas infrastruktūras esamību ieslodzījuma vietu sistēmā un sakrīt ar Tiesībsarga un CPT ziņojumos izteiktajām rekomendācijām.  
Arī jaunā Liepājas cietuma darbības uzsākšanas rezultātā tiek plānota atsevišķu esošo ieslodzījuma vietu slēgšana. Tā kā Latvijā šobrīd nepastāv ieslodzījuma vietu pārapdzīvotība, tad paralēli jaunā Liepājas cietuma būvniecībai šobrīd notiek darbs pie esošo ieslodzījuma vietu izvērtēšanas, lai lemtu par to, kuras no tām tiks slēgtas. Šajā procesā tiek izvērtēts gan esošo ieslodzījuma vietu infrastruktūras stāvoklis, tāpat esošie cietumi tiek vērtēti pēc citiem kritērijiem, kas ir nozīmīgi cietuma funkcionēšanai (piemēram, atrašanās vieta u.c.). Tiks ņemtas vērā arī CPT ziņojumos ietvertās norādes par katru cietumu. Šī procesa rezultātā tiks sagatavots informatīvais ziņojums valdībai un tajā tiks piedāvāti arī soļi turpmākai ieslodzījuma vietu sistēmas attīstībai – tostarp vēl viena jauna cietuma būvniecībai. 
Jau šobrīd ir skaidrs, ka Kurzemes reģionā nav nepieciešami divi cietumi, tāpēc esošais Liepājas cietums tiks slēgts. Ministrijas prognoze ir, ka jaunā Liepājas cietuma darbības rezultātā tiks slēgti vismaz trīs cietumi vai cietumu daļas un tam būs būtiska ietekme uz ieslodzīto neformālās hierarhijas pastāvēšanas iespēju mazināšanu. 

Nozīmīgākie cietumu renovācijas darbi 
Katru gadu piešķirto valsts budžeta līdzekļu ietvaros notiek ieslodzījuma vietu remonti un pilnveidošanas darbi. Tomēr jāizceļ Valmieras cietumā 2017. gadā pabeigtā izmeklēšanas cietuma korpusa pilnīgā renovācija, kuras rezultātā tika izveidotas  23 mazākas (četrvietīgas) kameras un viena divvietīgā (invalīdu) kamera, kurā kopā var izvietot 94 apcietinātos. Tāpat 2018. gadā Valmieras cietumā tika uzsākta arī dzīvojamā korpusa pārbūves tehniskā projekta izstrāde un 2023. gadā tika pabeigta 130 ieslodzīto izvietošanai paredzēta korpusa pārbūve. Šobrīd ēka tiek gatavota nodošanai ekspluatācijā. Ēkai ir veikta kapitāla atjaunošana, saglabājot esošo izmantošanu – nojauktas un no jaunu izbūvētas visas starpsienas tā, lai visas kameras ir divvietīgas. Papildus jānorāda, ka renovētajās kamerās izmantotās tehnoloģijas un materiāli būtiski apgrūtina aizliegto vielu un priekšmetu glabāšanu kamerās. 

Pēc jaunā Liepājas cietuma darbības uzsākšanas, Latvijas ieslodzījuma vietu sistēmā būs 1704 vietas ieslodzītajiem CPT standartiem atbilstošos apstākļos, tostarp:
· 80 vietas Cēsu Audzināšanas iestādē nepilngadīgajiem;
· 200 vietas Atkarīgo centrā Olaines cietumā;
· 224 vietas Valmieras cietumā (94 vietas renovētajā izmeklēšanas korpusā un 130 vietas renovētajā dzīvojamā korpusā);
·  jaunais Liepājas cietums (1200 vietas).
Pēc tam, kad tiks slēgtas vairākas sliktākā stāvoklī esošās ieslodzījuma vietas un ieslodzīto izvietošana notiks pēc jauna regulējuma, ieslodzīto skaits kamerā kopumā samazināsies un tam būs ietekme uz ieslodzīto neformālās hierarhijas mazināšanos, tādējādi pildot CPT un Tiesībsarga ziņojumos norādīto. 


2.4. Citi pasākumi 
Ņemot vērā Spriedumā pausto atziņu nozīmi, Tieslietu ministrija sagatavos skaidrojošu materiālu Pārvaldei, lai nodrošinātu vienotu izpratni par to, ka ieslodzīto neformālā hierarhija nav atbalstāma. Tāpat norit arī citi pasākumi, kas ietekmē ieslodzījuma vietu sistēmu un kuriem vajadzētu būt pozitīvai ietekmei uz neformālās hierarhijas pastāvēšanas mazināšanu. Laika periodā kopš Spriedumā minētajiem notikumiem ir veikti pasākumi ieslodzīto drošības pilnveidošanai (4. pielikums).

Jau pieminēto Resocializācijas pamatnostādņu 2022.-2027. gadam 2. rīcības virziena (Nodrošināt jaunajām resocializācijas vajadzībām atbilstoša personāla pieejamību ieslodzījuma vietās un VPD, t.sk. attiecībā arī uz brīvprātīgajiem un līdzgaitniekiem) 3. uzdevums paredz pakāpenisku kontaktpersonu ieviešanas uzsākšana atsevišķās brīvības atņemšanas iestādēs, t.sk. jaunajā Liepājas cietumā. Kontaktpersonu sistēma ir viens no dinamiskās drošības elementiem, kas būtiski maina personāla un ieslodzīto savstarpējās attiecības. Tas ir īpašs ieslodzījuma vietu amatpersonu veids, kas apvieno gan atbalsta, gan uzraudzības funkciju, nodrošina lielāku iedziļināšanos ieslodzītā gadījumā un individuālāku darbu ar ieslodzīto. Kontaktpersonu sistēma šobrīd pastāv Atkarīgo centrā un tā ir centrā praktizētās terapeitiskās kopienas un atkarību mazināšanas pieejas pamatelements.
Kontaktpersonu sistēmas pakāpeniska ieviešana kopumā veicinās arī resocializācijas procesa īstenošanu, jo tādējādi lielāku lomu ieņems arī katra notiesātā individuālie resocializācijas rezultāti un individuāla gadījuma vērtēšana. Citu valstu pieredze liecina, ka kontaktpersonu sistēmā ir vērojama ieslodzīto lielāka uzticēšanās personālam, kas ir arī būtiski ieslodzīto neformālās hierarhijas mazināšanai. Tomēr kontaktpersonu sistēmu nav iespējams uzreiz vai ātri ieviest esošajā ieslodzījuma vietu infrastruktūrā. To ir iespējams ieviest tikai jaunā cietumu infrastruktūrā, kurā liela daļa šobrīd personāla fizisku iesaisti prasošu uzdevumu izpilde tiek aizstāta vai nu ar tehniskiem risinājumiem (tehnoloģijām), vai telpu plānojumu, un kura pieļauj esošo personālu pārorientēt uz kontaktpersonu pienākumu pildīšanu. Tāpēc uzdevums ir pildāms pakāpeniski, atbilstoši jaunas un atbilstošas infrastruktūras izveides ātrumam. 
Pārvalde ir izstrādājusi plānu kontaktpersonu modeļa ieviešanai, ir izstrādāta attiecīgā dokumentācija (tostarp funkciju sadalījums un jauni amata apraksti, kā arī kontaktpersonu un ieslodzīto skaita attiecība), lai 2025. gada sākumā vienā no ieslodzījuma vietā notiktu izstrādātā modeļa aprobācija. Pēc tam tiks izdarīti secinājumi par kontaktpersonu sistēmas ieviešanas gaitu citās ieslodzījuma vietās. 
Kontaktpersonu sistēmas ieviešana ir solis ceļā uz ieslodzīto neformālās hierarhijas mazināšanu, jo paredz personāla lielāku ikdienas kontaktu ar ieslodzīto, cita veida savstarpējās attiecības starp kontaktpersonu un ieslodzīto, kas var vedināt  uz ziņošanu par problēmām, ar kurām ieslodzītais saskaras no pārējo ieslodzīto puses. Šādas sistēmas ieviešana ir arī solis ceļā uz CPT ieteikumos iekļautajām norādēm par lielāka individuālā izvērtējuma nepieciešamību.

No 2024. gada 1. septembra Latvijā pastāv divu veidu cietumu sistēma, kura tika ieviesta  ar 2024. gada 20. jūnija likumu “Grozījumi Latvijas Sodu izpildes kodeksā”. Šāda pāreja nodrošinās raitāku un efektīvāku soda izpildes gaitu un kopumā motivēs notiesātos iesaistīties resocializācijā un izmantot soda progresīvās izpildes iespējas. Turklāt šajā likumā ir ietverti tādi notiesāto izvietošanas cietumos kritēriji, kas mazinās to personu daļu, kas soda izciešanu uzsāk slēgtā cietuma zemākajā pakāpē, kur ieslodzīto neformālā hierarhija var izpausties visspilgtāk. 
Raitāka soda izpilde nozīmē arī to, ka notiesātie, kas vēlas iesaistīties resocializācijā, ātrāk var nonākt vieglāka režīma soda izciešanas pakāpē, kurā ir lielāks tiesību apjoms. Tā kā raitāka soda izpilde nozīmē arī ātrāku iespēju notiesātajam nonākt atklātajā cietumā, ir paredzama nepieciešamība pēc lielāka vietu skaita atklātajos cietumos nekā šobrīd ieslodzījuma vietu sistēmā pastāv. Tāpēc, augot pieprasījumam pēc vietām atklātajā cietumā, tiek plānots Jēkabpils cietumu pārveidot par atklāto cietumu. Tādejādi tiks sasniegti vairāki ieguvumi:
· tiks mazināta situācija, ka liels notiesāto skaits dienas ietvaros ilgstoši uzturas kopā dzīvojamā telpā, jo atklātajos cietumos parasti lielākā daļa notiesāto strādā vai mācās ārpus cietuma;
· netiks izmantota visa Jēkabpils cietuma teritorija, bet tās telpas, kuras ir salīdzinoši atbilstošākas;
· Jēkabpils cietumā pakāpeniski vairs netiks ievietoti ar īslaicīgu brīvības atņemšanu notiesātie. 
Minētajā likumā ir ietverti arī vairāku citu ilgstoši izteiktu CPT rekomendāciju risinājumi, piemēram, uz mūžu notiesāto soda izciešanas pilnveidojumi, secīgas ievietošanas soda izciešanas izolatorā ilgums, lielākas soda individualizācijas iespējas (nodaļu princips), raitāka notiesātā virzība soda progresīvās izpildes sistēmā u.tml.  Tādejādi likums veicina atšķirīgu notiesāto kvantitatīvo izkārtojumu pa dažādiem režīmiem un tam vajadzētu ietekmēt ieslodzīto neformālās hierarhijas pastāvēšanu. Turklāt no 2024. gada 1. septembra ir iespēja elastīgāk organizēt ieslodzīto izvietošanu nodaļās, vienkopus grupējot notiesātos ar līdzīgām vajadzībām vai ņemot vērā citu noteiktu kritēriju (pazīmi), ja tas var veicināt kriminālsoda izpildes mērķa sasniegšanu. Papildus jāpiezīmē, ka Pārvalde un Tieslietu ministrija šobrīd izvērtē iespēju nākotnē profilēt ieslodzījuma vietas pēc tajos nodrošināmā resocializācijas satura, ieslodzīto veselības aprūpes vajadzībām un citām pazīmēm. 

Tieslietu ministrija, kopā ar Pārvaldi un citu institūciju pārstāvjiem, izstrādā jaunu Kriminālsodu izpildes likumu, kurā paredzēta arī principu sadaļa, lai nodrošinātu ieslodzījuma vietu personālam vadlīnijas strīdīgu situāciju risināšanā, kā arī nodrošinātu personāla objektīvu un vienveidīgu rīcību. Šādam jaunu soda izpildes ideoloģiju nesošam likumam, kopsakarā ar jaunu un pilnvērtīgu personāla apmācību sistēmu, būs ietekme arī uz ieslodzīto neformālās hierarhijas mazināšanu. Šajā likumā tiks paredzētas dažādas inovācijas (piemēram, ilgāks laiks, ko notiesātajam zemākajā soda izciešanas režīmā ir obligāti jāpavada ārpus kameras), kas liks pārvērtēt arī citās ieslodzījuma vietās ievietojamo ieslodzīto skaitu (palielinot tiesību apjomu esošo ieslodzījuma vietu infrastruktūrā varēs izvietot mazāku ieslodzīto skaitu). 

Tāpat arī Pārvalde jau šobrīd izmanto visus tai pieejamos resursus neformālās hierarhijas izkaušanai, piemēram: 
-ir izveidotas ieslodzīto izvietošanas komisijas, kas izvieto ieslodzītos kamerās ievērojot medicīnas, drošības un noziedzības novēršanas kritēriju;
-iespēju robežās tiek renovētas un remontētas telpas, renovācijas un remontu laikā tiek samazināts ieslodzīto skaits kamerās;
-renovācijas laikā tiek uzlaboti sadzīves apstākļi un novērsti drošības riski aizliegto priekšmetu un vielu nokļūšanai kamerās, kas savukārt mazina vardarbību cietumos un ieslodzīto neformālās hierarhijas atbalstīšanu;
-bijušajiem tiesībsargājošo iestāžu darbiniekiem ir paredzēta atsevišķa soda izpildes vieta, proti, Rīgas Centrālcietuma speciālā nodaļa, kur viņi izcieš sodu atsevišķi no pārējiem notiesātajiem;
-apdraudējuma gadījumā persona nekavējoties tiek pārvietota uz citu kameru (vienību), bet, ja apdraudējums ir ļoti būtisks, tad persona var tikt pārvietota arī uz citu cietumu. Īpašos gadījumos, kad persona sniedz liecības kriminālprocesā, var tikt piemērota arī speciālā procesuālā aizsardzība, izvietojot personu atsevišķi no pārējiem notiesātiem.

	Tāpat ir pilnveidota ieslodzīto sūdzību izmeklēšana par savstarpējo vardarbību. Ja tiek konstatēta ieslodzīto savstarpēja vardarbība, tad izmeklēšanu veic Pārvaldes centrālā aparāta Izmeklēšanas daļas izmeklētāji (procesa virzītāji). Šie izmeklētāji vairs neatrodas konkrētā cietuma priekšnieka padotībā. 
Saskaņā ar Kriminālprocesa likuma 369. pantu kriminālprocesa uzsākšanas iemesls ir tādu ziņu iesniegšana izmeklēšanas iestādei, prokuratūrai vai tiesai, kas norāda uz iespējama noziedzīga nodarījuma izdarīšanu. Pamatojoties uz Kriminālprocesa likuma 370. pantu, Kriminālprocesu var uzsākt, ja pastāv reāla iespēja, ka noticis noziedzīgs nodarījums. Kriminālprocesu var uzsākt arī tad, ja ziņas satur informāciju par iespējamu notikušu noziedzīgu nodarījumu un tās ir iespējams pārbaudīt tikai ar kriminālprocesa līdzekļiem un metodēm.
Pēc tam, kad pieņemts lēmums par kriminālprocesa uzsākšanu, Pārvaldes procesa virzītājs veic Kriminālprocesa likumā paredzētās procesuālās darbības (personas, kura guva miesas bojājumus, pratināšana, liecinieku pratināšana (ieslodzītie, Pārvaldes un ieslodzījuma vietas darbinieki un amatpersonas, ārstniecības personas, personas, kurai nodarīti miesas bojājumi, tuvinieki un draugi), notikuma vietas apskate (nolūkā atrast un izņemt priekšmetus, ar kuriem nodarīti miesas bojājumi), personu, kuras nozieguma izdarīšanas laikā atradās vienā telpā ar personu, kura guva miesas bojājumus, medicīniskā apsekošana, tiesu medicīniskās ekspertīzes noteikšana un saņemtā tiesu medicīniskās ekspertīzes atzinuma analīze. 
Gadījumos, ja personas, kura guvusi miesas bojājumus, liecība ir pretrunā ar eksperta atzinumā norādīto traumu gūšanas cēloni, šīs personas papildus nopratina. Secīgi tiek doti uzdevumi Pārvaldes centrālā aparāta vai ieslodzījuma vietas Drošības daļas amatpersonām – noskaidrot iespējamo noziedzīga nodarījuma izdarījušo personu, kā arī tiek veiktas citas Kriminālprocesa likuma 10. nodaļā noteiktās izmeklēšanas darbības līdz brīdim, kamēr tiek noskaidrota persona, kura saucama pie kriminālatbildības, un savākti pietiekami pierādījumi kriminālprocesa nodošanai prokuroram kriminālvajāšanas uzsākšanai. Ja persona, kura izdarījusi noziedzīgu nodarījumu, netiek noskaidrota, izmeklēšanu veic līdz brīdim, kad iestājas kriminālatbildības noilgums vai tiek noskaidroti citi apstākļi, kas saskaņā ar Kriminālprocesa likuma noteikumiem nepieļauj kriminālprocesu. 

2.5. Pasākumi tiesnešu apmācību pilnveidošanai
Latvijā notiek arī nozīmīgi procesi tiesnešu kvalifikācijas pilnveides nodrošināšanai. Ministru kabinets 2022. gada 16. augusta sēdē (prot. Nr. 40, 31. §) atbalstīja Eiropas Savienības Atveseļošanas un noturības mehānisma plāna 6.2. reformu un investīciju virziena "Noziedzīgi iegūtu līdzekļu legalizācijas identificēšana, ekonomisko noziegumu izmeklēšana, tiesvedības procesu modernizācija un preventīvo darbību īstenošana" 6.2.1.3.i. investīcijas "Vienota tiesnešu, tiesu darbinieku, prokuroru, prokuroru palīgu un specializēto izmeklētāju (starpdisciplināros jautājumos) kvalifikācijas pilnveides mācību centra izveide" (turpmāk – 6.2.1.3.i investīcijas) īstenošanu. Tāpat noteikts, ka Tieslietu ministrijai līdz 2025. gada 1. janvārim saskaņā ar  Atveseļošanas fonda plāna 6.2.1.3.i. investīcijas projektu jāizveido vienots tiesnešu, tiesu darbinieku, prokuroru, prokuroru palīgu un izmeklētāju (starpdisciplināros jautājumos, kas būtiski efektīvai tiesas spriešanai) kvalifikācijas pilnveides mācību centrs (turpmāk – Tieslietu akadēmija).
Ņemot vērā Spriedumā izdarītos secinājumus par konkrētā gadījuma iztiesāšanas gaitu Latvijas tiesās, Tieslietu akadēmijā plānotajā mācību programmas projektā “Horizontālā jeb visām nozarēm kopīgu juridisku un nejuridisku zināšanu, prasmju un attieksmi (kompetences)  attīstoša programma” ir paredzēta mācību tēma administratīvajiem tiesnešiem ar pieredzi, īpaši izceļot Spriedumu. Mācību tēma ir plānota “Spīdzināšanas, necilvēcīgas un pazemojošas apiešanās aizliegums: aktuālā ECT prakse vai ieslodzīto tiesību aktualitātes (ECK 3. pants)”, īpaši uzsverot nepieciešamību informēt tiesnešus par ECT 2024. gada 11. janvāra spriedumu “D. pret Latviju” par ieslodzīto neformālo hierarhiju ieslodzījuma vietās, kur ir nepieciešama diskusija par tiesu lomu šī Sprieduma izpildē.  Tāpat arī jaunajiem tiesnešiem paredzētajā mācību programmā “Jauniecelto tiesnešu mācību programma” tiks apskatīts Spriedumā minētais.

3. Rīcības plāns ieslodzīto neformālās hierarhijas mazināšanai
[bookmark: _Hlk173511994]Ņemot vērā visu minēto, Tieslietu ministrijas ieskatā, ieslodzīto neformālās hierarhijas mazināšanai ir nepieciešami vismaz šādi pasākumi:

	Pārvaldes vakanču mazināšana, paplašinot personu grupas, kas var pretendēt uz dienestu Pārvaldē
	2025. gada 1. jūlijs
	TM
	Nav nepieciešami valsts budžeta līdzekļi 

	Rezultatīvais rādītājs: likumprojekta “Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā" (24-TA-1472) spēkā stāšanās

	2. Notiesāto resocializācijas sistēmas turpmāka attīstība 

	1.
	Resocializācijas politikas turpmāka īstenošana 
	Pastāvīgi 
	TM

	Pārvaldei piešķirtā budžeta ietvaros[footnoteRef:13] [13:  Resocializācijas politikas attīstība ir noteikta ar Ministru kabineta 2023. gada 8. jūnija rīkojumu Nr. 344 “Par Resocializācijas politikas pamatnostādņu 2022.–2027. gadam īstenošanas plānu 2023.–2024. gadam”;] 


	Rezultatīvais rādītājs: Resocializācijas politikas  pamatnostādņu 2022.–2027.gadam īstenošanas plāns 2025.–2027. gadam iesniegts izskatīšanai valdībā 
Rezultatīvais rādītājs sasniegts: 2024.gada 28.augustā plāna projekts “Resocializācijas politikas pamatnostādņu 2022.–2027.gadam īstenošanas plāns 2025.–2027.gadam” (24-TA-1075) tika iesniegts izskatīšanai Ministru kabineta sēdē

	2.
	Kontaktpersonu modeļa aprobācijas uzsākšana vienā ieslodzījuma vietā
	2025. gada 15. janvāris
	Pārvalde
	Pārvaldei piešķirtā budžeta ietvaros[footnoteRef:14] [14:  tas pats;] 


	Rezultatīvais rādītājs: pilotprojekta uzsākšana vienā ieslodzījuma vietā 

	3. 
	Kontaktpersonu modeļa pakāpeniska ieviešana ieslodzījuma vietās
	2027. gada 31. decembris 
	Pārvalde
	Pārvaldei piešķirtā budžeta ietvaros[footnoteRef:15] [15:  tas pats.] 


	Rezultatīvais rādītājs: kontaktpersonu modeļa ieviešana 2 ieslodzījuma vietās

	3. Ieslodzījuma vietu infrastruktūras pilnveidošanas pasākumi

	1.
	Jaunā Liepājas cietuma darbības uzsākšana
	2026. gada 30. aprīlis 
	TM
Pārvalde
	TM piešķirtā budžeta ietvaros[footnoteRef:16] [16:  jaunā Liepājas cietuma būvniecība ir noteikta ar Ministru kabineta 2013. gada 12. februāra rīkojumu Nr. 50 “Par Ieslodzījuma vietu infrastruktūras attīstības koncepciju”.
] 


	Rezultatīvais rādītājs: ieslodzīto izvietošana jaunajā Liepājas cietumā

	2. 
	Informatīvais ziņojums valdībai  par ieslodzījuma vietu attīstību pēc jaunā Liepājas cietuma darbības uzsākšanas
	2025. gada 1. aprīlis
	TM
Pārvalde 
	Ziņojuma izstrādei nav nepieciešami valsts budžeta līdzekļi

	Rezultatīvais rādītājs: informatīvais ziņojums iesniegts izskatīšanai valdībā 

	3.
	Trīs cietumu vai cietumu daļu slēgšana pēc jaunā Liepājas cietuma darbības uzsākšanas 
	2027. gada 31. decembris 
	Pārvalde
	Pārvaldei piešķirtā budžeta ietvaros

	Rezultatīvais rādītājs: Tieslietu ministrijas rīkojumi par ieslodzījuma vietu slēgšanu 

	4. Citi pasākumi  

	1.
	Kriminālsodu izpildes likuma spēkā stāšanās
	2026. gada 30. aprīlis 
	TM
	Likumprojekta izstrādei nav nepieciešami valsts budžeta līdzekļi

	Rezultatīvais rādītājs: Kriminālsodu izpildes likuma spēkā stāšanās 

	2.
	Notiesāto bīstamības izvērtējuma instrumentu izstrāde un ieviešana
	2027. gada 31. decembris
	Pārvalde
	Pārvaldei piešķirtā budžeta ietvaros [footnoteRef:17] [17:  4.2. pasākums tiks īstenots Ministru kabineta 2023. gada 5. decembra noteikumos Nr. 726 “Eiropas Savienības kohēzijas politikas programmas 2021.–2027. gadam 4.3.4. specifiskā atbalsta mērķa "Sekmēt aktīvu iekļaušanu, lai veicinātu vienlīdzīgas iespējas, nediskriminēšanu un aktīvu līdzdalību, kā arī uzlabotu nodarbināmību, jo īpaši attiecībā uz nelabvēlīgā situācijā esošām grupām" 4.3.4.7. pasākuma "Nodarbināmības priekšnosacījumu nodrošināšana ieslodzītajiem, pilnveidojot resocializācijas sistēmas efektivitāti, sekmējot bijušo ieslodzīto iekļaušanos, vienlīdzīgas iespējas un aktīvu līdzdalību" īstenošanas noteikumi” paredzētajā Pārvaldes projektā “DARI”.] 


	Rezultatīvais rādītājs: ieviesti trīs izvērtējuma rīki

	3.
	Tiesnešu apmācības Tieslietu akadēmijas mācību programmā par Spriedumā paustajām atziņām 
	Pastāvīgi 
	TM
	TM piešķirto līdzekļu ietvaros [footnoteRef:18] [18:  Atveseļošanas fonda  6.2.1.3.i. investīcijas "Vienota tiesnešu, tiesu darbinieku, prokuroru, prokuroru palīgu un specializēto izmeklētāju (starpdisciplināros jautājumos) kvalifikācijas pilnveides mācību centra izveide" īstenošanu" projekta ietvaros.] 


	Rezultatīvais rādītājs: apmācīto tiesnešu skaits atbilstoši katra gada mācību plānam  



Papildus jāmin, ka Tieslietu ministrija gatavo vadlīnijas Pārvaldei ieslodzīto neformālās hierarhijas mazināšanai, kuru izstrādi plānots pabeigt 2024.gada rudenī. 

Šajā rīcības plānā ietverto pasākumu īstenošanai papildus finansējums šobrīd nav nepieciešams, jo tie atspoguļo jau īstenošanas procesā esošas iniciatīvas, par kurām valdība jau ir pieņēmusi lēmumus vai arī tādas iniciatīvas, kuras vēl tikai tiks virzītas apstiprināšanai valdībā un par kurām tiks pieņemti atsevišķi lēmumi.

Tieslietu ministrija apzinās, ka arī pēc šajā plānā norādīto pasākumu īstenošanas būs pastāvīgi jāveic pasākumi ieslodzīto neformālās hierarhijas mazināšanai. Tāpat, ņemot vērā Sprieduma izpildes procesu, varētu rasties nepieciešamība sniegt papildu informāciju saistībā ar ieslodzīto neformālās hierarhijas mazināšanai paredzētajiem un jau ieviešanas stadijā esošajiem pasākumiem. Jāņem vērā arī tas, ka 2024. gada nogalē Latvija saņems CPT ziņojumu pēc 2024. gada vizītes ar izvērstiem secinājumiem un ieteikumiem. Atkarībā no CPT ieteikumu satura, atbilžu gatavošanas procesā, iespējams, būs nepieciešami papildu pasākumi. 

